钦定古今图书集成/方舆汇编/职方典/第1030卷 > 《治滩记》龚源
## 钦定古今图书集成/方舆汇编/职方典/第1030卷 > 《治滩记》龚源

括属县大溪三，皆会于丽，繇芝达瓯入海。暗崖积石，
相蹙成滩，舟行崎岖，动辄破碎。盖尝变色而惴栗，失
声而叫号，冀得万一无它，以讫所济。然为上者每闻
覆溺事，则曰：“此险也，殆非人力可施。”恬不为怪。元祐
六年冬，左朝散郎会稽关公来守是邦，视事之暇，披
诸邑图而观之，曰：“噫奚滩之多也，水行阻深，一至于
是。欲去害兴利，顾有甚于是耶？使俯有力，仰有馀，余
不敢后言。”一传旬浃，四境闻者欣然曰：“吾州滩会平
矣。”明年春，龙泉民出钱愿治其事，闻他邑亦继有请，
冀与龙泉比。公以上部使者，且愿农隙行下，及期按
图以事属令，以役付尉，随远近剧易，并作疏濬排凿，
继以淬锻。顾力不可加，乃已为上下港，以便往来。或
两岸崭绝，路断则㔉以通挽役并城者躬往省焉，而
犒其勤。起七月戊申，逮十二月壬申毕，合百六十有
五日滩，龙泉居其半，缙云亦五之一。凡昔所难，尽成
安流。舟昼夜行，无复激射覆溺之虞。郡人相与语曰：
“遗此险几百千年，岁败舟几百，至以溺死者又几何
人？自今计之，其利为”何如？旧传缙云、丽水间苦水怪，
有恶名，唐太守段成式至，害遂息，更称“好溪。”今滩复
治，何？斯民之重幸也。君子之于事，苟可以为人，务尽
心焉而后已。汉之治水者，尝镌底柱矣，而水益怒，以
不善其事也。公于是役因民之力，授吏以方，未半岁，
诸邑告就绪，而水行者赖焉。唯存心仁，处事当，故成
功不难。余方与郡人蒙赐无穷，复言操笔载始末，窃
怀不自已，系之以诗曰：“维处多溪，溪属山行。石激成
滩，诡状殊形。浪波相激，面势相倾。互为起复，剑立冈
横。舟经其间，盘折绕萦。瞬息不支，命鸿毛轻。岂实安
此，愒日幸生。诿曰地险，谁为经营？有倬太守，洞彻物
情。顾事无难，患在弗诚。兴言念兹，小大具”听。效智陈
力，来应使令。按图鸠工，坐须厥成。功成不日，彻险为
平。水行如砥，驯伏不惊。溯沿无虞，棹歌相迎。昔病昼
涉，乃今宵征。济我利我，太守之明。惟唐段公，德茂政
清。水怪不作，溪更恶名。今滩复治，功利实宏。较勤昔
人，异世齐声。我为公歌，亦助斯甿。形容本末，与后作
程。